Башкортстанда Хәния Фәрхи белән хушлаштылар (ВИДЕО)

	Бүген, 28 июльдә, Башкортстанда Татарстан һәм Башкортстанның халык артисты Хәния Фәрхи белән хушлашу чарасы уза. Туганнары, якыннары, дуслары, иҗатын сөючеләр мәрхүмәне соңгы юлга озата.	 Җирле вакыт белән иртәнге 10да башланса да, матәм чарасына кешеләр күпкә иртәрәк килә башлады, дип хәбәр итә “Татар-информ”. Йөзләгән кеше арасында беренчеләрдән булып килүче эстраданың популяр җырчысы Элвин Грей булган. Социаль челтәрдәге үз битендә ул: “Иҗади ӘНИЕМ үлде. Хәния апай, бик авыр. Ачык йөрәкле, киң, гади күңел... Эстрадабыз ятим калды. Бик ярата идем Сезне, йөрәктә мәңгегә калачаксыз. Авыр туфрагыгыз җиңел булсын”, – дип язган.



Җырчы турында башкорт режиссеры Рияз Исхаков та җылы сүзләрен әйткән: “Без Хәния Фәрхигә берничә клип төшердек, шул исәптән беренчесе “Әлдермешкә кайтам әле” җырына иде. Хәния апа, җырларыгыз мәңге яңгыраячак!”

Соңгы көннәрдә җырчы 87 яшьлек әнисендә кунакта булган. Кичә иртән йөрәге нык кына авырта башлаган. Ашыгыч ярдәм чакырганнар, әмма хастаханәгә китереп җиткерә алмаганнар. Табибларга үлемен генә расларга калган. Якынча сәбәбе йөрәк өянәге диелә.     
	---	
Матбугат.ру

	№ --- | 28.07.2017	


